ยืนยันมีเงินให้นักเรียนนักศึกษากู้ยืม หากเลือกเรียนกลุ่มที่ประเทศต้องการ ได้ลดเงินต้น 50%
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยภายหลังการหารือร่วมกับนางสาวตรีนุช เทียนทอง รัฐมนตรีว่าการกระทรวงศึกษาธิการ ถึงการดำเนินการให้กู้ยืมเงินเพื่อการศึกษาในส่วนที่เกี่ยวข้องกับกระทรวงศึกษาธิการ (ศธ.)  ว่า ระหว่าง กยศ.กับ ศธ. มีการดำเนินงานที่เกี่ยวข้องใน 3 เรื่องคือ การให้กู้ยืมเงินนักเรียนมัธยมศึกษาตอนปลายสังกัดสำนักงานคณะกรรมการการศึกษาขั้นพื้นฐาน (สพฐ.) การให้กู้ยืมเงินแก่นักศึกษาระดับประกาศนียบัตรวิชาชีพชั้นสูง (ปวส.) สังกัดสำนักงานคณะกรรมการการอาชีวศึกษา (สอศ.) และข้าราชการ พนักงาน ลูกจ้างของศธ.ที่เป็นลูกหนี้ กยศ. ทั้งนี้ กยศ.และ ศธ.จะตั้งคณะกรรมการขึ้นหนึ่งชุด เพื่อดูและสิทธิพิเศษใน 3 กลุ่มดังกล่าวอย่างเต็มที่ ผู้จัดการกองทุน กยศ.กล่าวต่อไปว่า กยศ.มีโปรโมชันพิเศษสำหรับนักศึกษา ปวช.ที่เรียนในกลุ่ม 10 อุตสาหกรรม เป้าหมายต่อยอด 5 อุตสาหกรรมเดิม เติม 5 อุตสาหกรรมใหม่(First S - Curve) และ 5 อุตสาหกรรมอนาคต (New S - Curve) ที่ กยศ.จะมีการลดเงินต้นจากการกู้ยืมให้ 50% เนื่องจากเป็นการเรียนที่ประเทศมีความต้องการกำลังคนด้านดังกล่าวเป็นอย่างมาก โดยการจัดโปรโมชันดังกล่าวมีการดำเนินการมา 2 ปีแล้ว ซึ่งพบว่าเด็กให้ความสนใจเป็นพิเศษ ขณะเดียวกันหากเด็กกลุ่มดังกล่าวต้องการศึกษาในระดับอุดมศึกษาใน 10 กลุ่มอุตสาหกรรมเป้าหมาย และ 3 โครงสร้างพื้นฐานทาง กยศ.ก็ลดเงินต้นจากเงินกู้ให้อีก 30% อย่างไรก็ตาม ยืนยันว่า ขณะนี้กองทุน กยศ.มีเงินให้นักเรียนกู้ยืมเงินอย่างแน่นอน และเป็นเงินจาก กยศ.เองที่ไม่ได้ต้องใช้งบประมาณจากรัฐบาล เนื่องจากที่ผ่านมา กยศ. บริหารจัดการหนี้ได้ดีขึ้น เพราะมีโปรโมชั่นพิเศษด้วยการลดดอกเบี้ยเงินกู้ เพื่อสร้างแรงจูงใจให้ลูกหนี้มาชำระเงิน ซึ่งส่งผลให้จำนวนลูกหนี้ที่ก่อนหน้านี้มีกว่าแสนรายเหลือเพียง 60,000 รายเท่านั้น